**ELŐTERJESZTÉS**

**Szám: 3790/2017.**

**Tárgy: Új népszavazási rendelet megalkotása**

Tisztelt Képviselő-testület!

A népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény 2014. január 18-án lépett hatályba, ezzel egyidejűleg hatályát vesztette az országos népszavazásról és népi kezdeményezéséről szóló 1998. évi III. törvény, valamint a helyi önkormányzatokról szóló 1990. évi LXV. törvény 45-51. §-ai, amelyek a népszavazásról rendelkeztek.

A jelen hatályos szabályok alapján a képviselő-testület csak a helyi népszavazás kezdeményezéséhez szükséges választópolgárok számát határozhatja meg.

A népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény szerint:

„34. § (1) Helyi népszavazást kezdeményezhet

a) a képviselő-testület tagjainak legalább egynegyede,

b) a képviselő-testület bizottsága,

c) az önkormányzati rendeletben meghatározott számú választópolgár, ami nem lehet kevesebb a választópolgárok tíz százalékánál, és nem lehet több a választópolgárok huszonöt százalékánál.

(2) A képviselő-testület köteles elrendelni a helyi népszavazást, ha azt az önkormányzati rendeletében meghatározott számú választópolgár kezdeményezte.”

Bük Város Önkormányzat Képviselő-testületének a helyi népszavazásról és népi kezdeményezésről szóló 5/1999. (VIII. 30). rendeletét a Vas Megyei Kormányhivatal törvényességi ellenőrzés keretében vizsgálta.

A rendelet megalkotása óta eltelt időben bekövetkezett számos jogszabály módosításra tekintettel a Kormányhivatal új rendelet megalkotását javasolta.

Javaslatuk szerint : „A kezdeményezéshez szükséges választópolgárok számát, - a 10-25 % -os törvényi keretre figyelemmel - kell megállapítani. A választópolgárok számának folyamatos változására tekintettel célszerű nem a törvény szerinti szélső % - értékeknek megfelelő lakosságszám meghatározása, a kiszámított számhoz a „legalább" szó kapcsolása. A kezdeményezéshez szükséges választópolgárok számát a rendeletben a 2016. október 2-ai népszavazás során rendelkezésre állt települési lakosságszámhoz kell igazítani, célszerűen annak a 10% -a fölötti, de 25%-a alatti szám (fő) meghatározással.”

A 2016. október 2-ai népszavazáson 2 833 fő szerepelt a szavazóköri névjegyzékekben összesen. E számot alapul véve 284 és 708 fő között kell a népszavazás kezdeményezése jogosultak számát meghatározni. javaslom olyan szám meghatározását, amely nem vonja maga után a rendelet évenkénti módosításának szükségességét.

A jogalkotásról szóló 2010. évi CXXX. törvény szerinti előzetes hatásvizsgálati (17.§) és indokolási (18.§) kötelezettségnek az alábbiak szerint teszek eleget:

1. a tervezett jogszabály valamennyi jelentősnek ítélt hatása, különösen

a) társadalmi, gazdasági, költségvetési hatásai,

A rendelet célja, hogy a helyi szabályozás megfeleljen magasabb szintű jogszabály előírásának.

Gazdasági, költségvetési hatása a rendelet módosításának: jelenleg nem ismert.

b) környezeti és egészségi következményei - jelenleg nem ismert.

c) adminisztratív terheket befolyásoló hatásai,

Adminisztratív terhei a Büki Közös Önkormányzati Hivatalnak nem változnak.

2. a jogszabály megalkotásának szükségessége, a jogalkotás elmaradásának várható következményei,

A jelenleg hatályos rendelet nem felel meg a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény előírásainak, ezért módosítása szükséges.

3. a jogszabály alkalmazásához szükséges személyi, szervezeti, tárgyi és pénzügyi feltételeket

Ezeket a feltételeket minden rendelet esetében biztosítani kell, jelenleg az eljáráshoz szükséges erőforrások rendelkezésre állnak a Büki Közös Önkormányzati Hivatalban.

Az indokolásban be kell mutatni azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismertetni a jogi szabályozás várható hatásait.

A megalkotás szükségességét a fentiekben részleteztem. A jogi szabályozás várható hatása, hogy a magasabb szintű jogszabálynak megfelelő módon történik a helyi népszavazáshoz kapcsolódóan a választópolgárok számának meghatározása.

A rendelet elfogadásához minősített többség szükséges.

A hatályos SZMSZ-nek megfelelően a rendelet társadalmasításra kerül.

Bük, 2017. szeptember 7.

 Dr. Tóth Ágnes sk

 jegyző

**Bük Város Önkormányzata Képviselő-testületének …./2017. (… . ... .)**

**önkormányzati rendelete**

**a helyi népszavazás kezdeményezéséhez szükséges választópolgárok számáról**

Bük Város Önkormányzatának Képviselő-testülete a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény 92. §-ban kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

1. § Helyi népszavazást legalább 550 fő választópolgár kezdeményezhet.

2. § (1) Ez a rendelet a kihirdetését követő napon lép hatályba.

(2) Hatályát veszti a helyi népszavazásról és népi kezdeményezésről szóló 5/1999. (VIII. 30). rendelet.

Dr. Németh Sándor sk Dr. Tóth Ágnes sk

 polgármester jegyző